
EH Bildu Nafarroa talde parlamentarioari atxikitako foru parlamentari Arantxa Izurdiaga Osinaga andreak galdera idatzia egin du (10-21/PES-00106), jakin nahi baitu zer zerga-onura eta laguntza edo dirulaguntza publiko jaso dituen Benecke Kaliko SAU enpresak azken hamar urteetan, hainbat kontzepturengatik. Hori dela eta, Garapen Ekonomiko eta Enpresarialeko kontseilari Mikel Irujo Amezaga jaunak jakinarazten du laguntza edo dirulaguntzen espediente hauek identifikatu direla:

	A31003049
	BENECKE-KALIKO SAU
	
	

	URTEA
	ZENBATEKOA
	TESTUA
	Noiz ordaindu den
	AURREKONTU-PARTIDA

	 
	
	
	
	 

	2010
	2.910,96
	GORVI SA
	2010/12/31
	G/870000/7709/494100

	 
	 
	 
	 
	Laneko arriskuen prebentziorako inbertsioak

	2011
	2.790,00
	*PEE10ICO1220 ESP ENERGIA INDUST ETA KOGENERA DIRULAG
	2011/11/30
	G/810003/4701/425202

	 
	 
	 
	 
	Auditoriak, diagnostikoak eta ikastaroak

	2012
	3.586,92
	GORVI SA
	2012/06/06
	G/760000/7709/494100

	 
	 
	 
	 
	Enplegu Plana. Laneko arriskuen prebentziorako inbertsioak



Hori guztia jakinarazten dizut, Nafarroako Parlamentuko Erregelamenduaren 194. artikulua betez.
Iruñean, 2021eko martxoaren 29an
Garapen Ekonomiko eta Enpresarialeko kontseilaria: Mikel Irujo Amezaga

EH Bildu Nafarroa talde parlamentarioari atxikitako foru parlamentari Arantxa Izurdiaga Osinaga andreak galdera idatzia egin du (2021/PES-00106) —106 sarrera-zenbakiarekin erregistratu zen, 2021eko otsailaren 24an—, jakin nahi baitu zer laguntza edo dirulaguntza jaso dituen Benecke Kaliko enpresak azken hamar urteetan egiturazko edo teknologiako inbertsioengatik, energia berriztagarrien bidezko sistemak ezartzeagatik, enplegua sortzeagatik, prestakuntzagatik, prestakuntza-sistemarengatik, prebentzio-sistemengatik, I+G+B laguntzeagatik, berdintasun-plana egin edo garatzeagatik edo beste edozein kontzepturengatik, eta zer zerga-onura (I+G+B jarduerengatiko kenkariak, inbertitzeagatiko kenkaria, bestelako kenkariak...) aplikatu dituen azken hamar urteotan. Hauxe da Ekonomia eta Ogasuneko kontseilariaren erantzuna:
Lehenik eta behin, eskaeraren edukia hartu behar da kontuan: Benecke Kaliko enpresak aplikatutako dirulaguntzak eta onura fiskalak. Horren arabera, eskaera egin duen parlamentariak, hain zuzen ere, dirulaguntzen eta onura fiskalen kontzeptuak bereizi nahi ditu, kalifikazio eta irismen desberdinak dituztelako.
Hala, Dirulaguntzei buruzko azaroaren 9ko 11/2005 Foru Legeak 2.1 artikuluan ezartzen duenez, pertsona publiko edo pribatuen alde egindako diruzko xedapen oro da dirulaguntza, baldintza hauek betetzen dituena:
a) Dirua eman dadila onuradunen edo hirugarren pertsonen zuzeneko kontraprestaziorik gabe.
b) Dirua emateko baldintza izatea xede jakin bat bete dadila, edo proiekturen bat gauzatu, jardueraren bat egin nahiz jokabide berezia har dadila (xede horiek jada burutuak izan daitezke nahiz oraindik burutu gabeak), edo inguruabar jakin batzuk gertatzea; eta onuradunari betebehar material eta formal batzuk ezartzea.
c) Finantzatzen den proiektu, ekintza, jokabide edo egoeraren helburuak xede izan dezala onura publikoko edo gizarte intereseko jardueraren bat sustatzea edo xede publikoren bat sustatzea.
Gainera, lege-arau berak 2.3.b) artikuluan zehazten duenez, zerga-onurak ez dira dirulaguntzatzat hartuko.
Hori dela eta, ohartarazten da erantzuna Benecke Kaliko entitateak aplikatutako onura fiskalak direla-eta eskatutako informazioari buruzkoa baino ez dela, eta ez jaso ahal izan dituen dirulaguntzei buruzkoa. Zentzu horretan, onura fiskalen kontzeptua adiera zabalean interpretatu behar da, hau da, aipatu zergadunak izan zitzakeen kenkari edo salbuespen fiskalak barne. Erantzunak, hala ere, ez dio eragiten Nafarroako Gobernuko beste departamentu batzuetatik erakunde horrek jaso ahal izan dituen dirulaguntzei buruzko informazio-eskaerari, eta halakorik ez du aipatzen gainera.
Antzeko beste informazio-eskaera batzuetan erantzun dugun bezala, esan behar da Nafarroako Foru Komunitateko Zerga Administrazioak datuak lagatzeari buruzko gaia Tributuei buruzko abenduaren 14ko 13/2000 Foru Lege Orokorraren (hemendik aurrera, TFLO) 105.1 artikuluan araututa dagoela; honako eduki honekin hasten da artikulu hori: “Bere eginkizunen barnean zerga administrazioak lortutako datuak, txostenak edo aurrekariak isilpekoak dira, eta aginduz kudeatu behar dituen tributuak edo baliabideak benetan aplikatzeko erabiliko dira bakarrik. Ezin izanen zaizkie hirugarrenei laga edo komunikatu”.
Hori dela eta, lege-araudiak argi eta garbi xedatzen du Zerga Administrazioak bere eginkizunak betetzean jaso dituen datuak isilpekoak direla eta zergen ikuspegitik garrantzitsuak diren helburuetarako soilik bideratu edo erabil daitezkeela, hau da, zergak aplikatzeko bakarrik erabili ahal izanen direla. Izaera erreserbatu horren arrazoia da zergadunek zerga-araudia aplikatzeko eginkizuna eraginkortasunez bete dezan zerga-administrazioari bidaltzen eta ematen dizkioten datuen pribatutasuna zaindu behar dela. Hala ere, erraza da ulertzea erreserba hori ezin dela erabatekoa izan, batzuetan tentsioa egon baitaiteke datuen pribatutasunaren eta baliabideen kudeaketa publikoan nagusi izan behar duen gardentasunaren artean. Horren arabera, bien arteko oreka bilatu behar da (pribatutasuna eta gardentasuna), eskubide indibidualak eta kolektiboak edo gizartea kaltetu gabe.
Oreka hori lortzera bideratuta dago aipatutako TFLOren 105.1 artikulua, eta, arauaren hasierako argitasuna eta sendotasuna gorabehera, lagapen edo jakinarazpen hori baimentzen duten zenbait salbuespen edo lege-gaikuntza ahalbidetzen ditu.
Aipatutako 105.1 artikuluko salbuespen edo gaikuntzen artean ez dago eskatutako informazio-eskaera egokitzen den inolako kasurik, eta, beraz, ezin da Benecke Kalikok azken hamar urteetan aplikatutako zerga-onurei buruzko informaziorik eman.
Iruñean, 2021eko martxoaren 29an.
Ekonomia eta Ogasuneko kontseilaria: Elma Saiz Delgado

EH Bildu Nafarroa talde parlamentarioari atxikitako foru parlamentari Arantxa Izurdiaga Osinaga andreak idatzizko galdera egin du (PES-00106). Hori dela eta, informazio hau ematen da:
Nafarroako Berdintasunerako Institutuko (hemendik aurrera, NABI) zuzendari kudeatzailearen martxoaren 27ko 31E/2020 Ebazpenaren bidez, deialdia onetsi zen emakumeen eta gizonen arteko berdintasunerako planak ezartzeko dirulaguntzak emateko, 2020. urtean, irabazi-asmorik gabeko entitateei eta enpresei. Gero, NABIko zuzendari kudeatzailearen abuztuaren 3ko 90E/2020 Ebazpenaren bidez, dirulaguntza horien deialdia ebatzi zen, 2.400 euroko zenbatekoa onartuz. Hala, NABIko zuzendari kudeatzailearen abenduaren 16ko 117E/2020 Ebazpenaren bidez, onartutako dirulaguntza ordaindu zen 2020ko abenduaren 22an, aipatu diru kopurua emanez Benecke Kaliko SAUri. 
Hori guztia jakinarazten dizut, Nafarroako Parlamentuko Erregelamenduaren 194. artikulua betez.
Iruñean, 2021eko martxoaren 30ean
Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía

